X' inhi r- relazzjoni ta' Manuel Casha u l- Awstralja llum ? L- Awstralja huwa l- pajjiż fejn nghix illum . Huwa l- pajjiż li fih esperjenzajt il- bidliet ta' tliet kwarti minn ħajti . Mal- Awstralja għandi rabtiet artitistici u emozzjonali imma wkoll domestiċi , speċjalment minħabba r- rabta mal- familja tiegħi . Mindu wasalt hawnhekk , bħala żagħżugħ ta' tmintax -il sena , bdejt hajja oħra milli kont naf f' Malta . Dan il- pajjiż offrili ċerti opportunitajiet , li xi wħud minnhom ma kinux possibbli f' ħajti f' Malta . Hawnhekk irnexxili nesperjenza mumenti fl- arti tiegħi , fix- xena mużikali Awstraljana , li kienu barra mill- komunita` Maltija , imma fl- istess ħin dejjem zammejt konnessjoni mal- għeruq ta' Malti mwieled Malta imma li jgħix in- naħa l- oħra tad- dinja . Ir- relazzjoni ma' ħbiebi ta' tfulti għadha hajja sal- lum u rari nitilfu oppotunita` biex nagħmlu rijunjon kull meta nerġa' nzur pajjiż tfuliti , il- Kalkara . Sa ċertu punt ħafna minnhom ukoll kellhom ifittxu futur barra minn art twielidhom , sew jekk siefru , sew jekk ħadmu għal snin twal mas- servizzi Ingliżi jew ħadmu fl- Ewropa , għalkemm ħafna minnhom issa reġgħu issettiljaw lura f' Malta , għalhekk id- differenza mhix kbira kemm wieħed jista' jaħseb . Jew forsi il- ġenerazzjoni tiegħi u l- grupp ta' ħbieb li kbirna flimkien fis- snin ħamsin u sittin kienu ispirati b' ħolm differenti milli jinspiraw il- ġenerazzjonijiet tal- lum . Imma wieħed ma jridx jinsa ċ- ċirkustanzi tal- hajja f' dawk iz- żminijiet . Dan l- aħħar ktibt u pproducejt sensiela ta' stejjer għax- Xandir jismiha Stejjer mill- Gżejjer li titfa' dawl fuq dawn iz- żminijiet li qed nirriferi għalihom . Xi tfisser Malta għal min jinsab fil- pożizzjoni tiegħek ? Malta hu l- pajjiż fejn iffurmajt il- karratru tiegħi . Dak kollu li jien illum huwa riżultat tal- formazzjoni tiegħi fis- snin tat- teenages f' Malta fiz- żmien ta' wara l- gwerra fil- Cottonera . It- tfulija tiegħi f' dar ommi u missieri u ħuti tibqa' l- hajja formattiva li qatt ma tista' tħalli l- psike tiegħi , u l- ħbieb li kbirt magħhom f' dak iz- żmien jibqgħu ħbieb tiegħi sal- lum . Sa tmiem ħajti jien nibqa' nhoss il- ħtieġa li nzur Malta minn żmien għal żmien biex niffreska l- ħtieġa tal - " Jien " li l- għeruq u l- element tiegħi li nibtu fil- Kalkara . L- Ebda suċċess , l- ebda rikonoxxenza u l- ebda għarfin ma jista' jbiddel dan il- fatt . F' liema attivitajiet artistiċi / kreattivi inti impenjat illum ? Naturalment il- poeżija hija important ħafna fil- linja kreattiva tiegħi partikolarment fl- osservazzjoni tal- hajja ta' kuljum u r- riflessjoni tal- hajja madwari , imma l- mużika tibqa' fil- wiċċ tal- attivitajiet tiegħi . Hemm sfidi oħra fil- mużika Awstraljana li għadni involut fihom sal- lum . Dawn il- mużiċisti ħbieb tiegħi li magħhom għamilt żmien twil fix- xena tal- mużika Awstraljana u kienu kollegi tiegħi għal bosta snin għadni nikkolabora magħhom sal- lum . Il- kitarra tibqa' l- akbar ħabiba tiegħi u ghandni nagħti kontribuzzjonijiet f' okkażjonijiet lokali fejn flimkien ma' mużiċisti oħra Maltin nieħu sehem f' kunċerti jew dehriet , f' iljieli Maltin kulturali . Tajt u għadni nagħti kontribuzzjoni fil- palk Malti , li permezz tiegħu nista' nirrifletti l- hajja tal- Maltin fl- Awstralja . Liema huma l- aktar għal qalbek ? Jien inħobb il- mużika folkloristika dinjija imma partikolarment dik Maltija . Inhobb il- mużika blues , dik il- mużika li ġeneralment tissejjah ' tal- poplu ' bħal Rebetika u l- Fado fost oħrajn . Inhobb l- Ghana Malti imma mhux biss bħala delizzju , imma wkoll bħala wirt kulturali Malti . Insib li l- fraternita` tal- għana taqfel fija tifsiriet , lingwaġġ u użanzi li jirriflettu i - karattru tal- poplu Malti minn żmien imgħoddi . Jien m' iniex affettwat bil- preġudizzju jew l- istigma kontriha . Nemmen li fl- imgħoddi l- hajja kienet iżjed sempliċi fl- irħula u l- poplu ma kienx sofistikat bħal ma hu l- lum , imma fil- mużika tradizzjonali għadni nagħraf ħjiel ta' min konna fi żmien l- imgħoddi , avolja ironikament , l- għannejja tal- lum huma aktar edukati u intonati għall- modernizmu , madankollu l- imħabba lejn il- mużika tal- Ghana tibqa' soda fihom u f' dawk li jsegwu l- għana . Fl- assoċjazzjoni tiegħi ma' Frans Baldacchino ' il- Budaj " imxejna triqat ġodda fl- espressjoni tal- Ghana Malti , imma kemm hu u kemm jien dejjem gejna lura lejn l- għeruq tal- Ghana bħala mużika Maltija fundamentali . Fl- Ghana Malti hemm qofol ta' min aħna aħna l- Maltin bħala poplu avolja il- maġġoranza tal- poplu ma jaqbilx ma' din it- teorija . Bosta drabi niltaqa' ma' xi ħbieb tiegħi , biex indoqqu għall- pjaċir u l- mogħdija taz- żmien , li hu aktar rari il- lum il- ġurnata , imma l- biċċa l- kbira dejjem għaddej b' xi proġetti li jzommuni marbut . Min- naħa tal- poeżija u l- lirika qatt ma waqaft milli nħażżeż dak li jispirani , imma l- lum anqas nieħu sehem fil- qari tax- xogħol tiegħi pubblikament , waqt li għandi ġabra ta' poeżiji li nispera li nxandar fi ktejjeb qabel ma jkun tard wisq . Fil- belt fejn tgħix , il- Maltin jieħdu interess fil- letteratura , fil- poeżija , fl- għana ? Il- Maltese Literature Group , jagħmel laqgħat regolari u anki jippreżenta laqgħa annwali Muziko - letterarja , fejn il- kittieba lokali jippreżentaw ix- xogħol tagħhom . Matul is- snin ġew ippubblikati numru ta' kotba ta' vers u proza . Naturalment hawnhekk il- poeta għandu anqas opportunita` li jbiegħ kotba tal- poeżija , madankollu l- istorja turi li ħarġu numru sabiħ ta' kotba matul iz- żmien u saħansitra anki ħarġu xi kotba akkumpanjati minn CD tal- kittieba jaqraw ix- xogħol tagħhom . Imma r- realta` thedded li l- lingwa Maltija ser tonqos fl- użu meta l- ġenerazzjonijiet li emigraw minn Malta jonqsu fin- numru . Din id- deterjorazzjoni tidher mhux biss fil- qasam letterarju imma f' kull qasam ieħor artitisku li ġabu magħhom il- Maltin minn Art twielidhom . Din it- teorija mhix aċċettata sal- aħħar hawnhekk minn dawk li jħobbu l- lingwa Maltija u jixtiquha tibqa' użata wara li jispiċċaw huma , imma r- realta` turi mod ieħor . Dan l- interess jew nuqqas tiegħu jvarja minn komunitajiet oħra ? Nemmen li kull komunita` li waslet hawn permezz tal- emigrazzjoni , iffaċċjat l- istess problemi li iffaċċjat il- komunita Maltija . Imma nemmen ukoll li komunutajiet oħra rnexxielhom iżommu l- interess fil- lingwa tagħhom u jgħadduha lil uliedhom permezz ta' aktar użu tal- lingwa fid- djar u ta' twaqqif ta' skejjel tal- lingwi tagħhom kmieni fl- istorja . Hawhekk il- Maltin għamlu sforzi li qed juru ċerti riżultati imma meta mqabblin ma' nazzjonijiet oħra , bħat- Taljani , il- Griegi , il- pajjiżi Azjatici jew ta' Lvant Nofsani , aħna l- Maltin ma kellniex l- istess riżultati . Dan ifisser li l- interess fil- lingwa Maltija fil futur ser jonqos maz- żmien sakemm il- Malti kif nafuh issa imut mal- mixja tas- snin . Hawn min jara din bħala tragedja … imma hawn ukoll minn jaċċetta dan bħala proċess naturali u mhux bħala problema . Hawn min jargumenta li imħabba l- fatt li aħna l- Maltin konna armati bil- lingwa Ingliża meta wasalna l- Awstralja , għalhekk kellna anqas raġuni biex inżommu l- lingwa tagħna hajja f' dan il- pajjiż . Dan ma sarx intenjzonalment , imma l- fatt hu li r- riżultat juri li l- interess fil- lingwa Maltija fost il- komunita` Maltija ma kienx daqs dak ta' nazzjonijiet oħra . X' taħseb dwar il- kittieba Maltin - Awstraljani llum ? Hawn numru ta' kittieba Maltin li għadhom jiktbu bil- Malti . Ix- xogħlijiet ivarjaw fil- livelli ta' kitba . Ghandna poeti li jiktbu b' ċerta profondita` u oħrajn li jqabblu . Hemm dawk li permezz tal- umurizmu jwasslu messaġġ intens imma hemm dawk ukoll li jiktbu għax ihobbu l- Malti , sew jekk hi kitba tal- vers jew ta' proza . Tlifna numru ta' poeti li fl- imgħoddi kienu jagħtu kuntribuzzjoni tajba , imma bħal ma ghidna fuq il- lingwa , il- kittieba u poeti qed jonqsu wkoll . Kultant inħoss li ħafna mill- poeżiji li nkitbu hawn huma fuq suġġetti li jolqtu lill- emigrant . Forsi dawk bħali li kbirna fl- aħħar tas- snin ħamsin u kmieni fis- snin sittin , konna lħaqna skoprejna lill- beat generation bħal Kerouac , Ginzberg u r- rock poetry ta' Bob Dylan , John Lennon , u - xogħlijiet teatrali ta' Ionesco u Lorca fl- Ewropa u aktar tard lil David Williamson fl- Awstralja , fejn l- espressjoni ma kinetx fuq is- sbuħija tal- hajja imma l- kontra . Fejn ir- realizzazjoni tat- tragedja tal- hajja kienet iccelebrata bħala il- ħelsin tal- ispirtu u l- verita` ta' ħajjithom . Jekk il- hajja hija magħmula mill- ferħ u mill- hemm , il- poeżija trid tirrifletti z- żewġ naħat . Generalment din mhix it- tip ta' poeżija li tinkiteb hawnhekk , minna l- Maltin . Issibu opportunitajiet biex tiltaqghu u tberrhu xoghlijietkom ? Kif għidt qabel il- Maltese Literature Group jagħmel laqgħat ta' xi darba fix- xahar . Kien hemm żmien meta Ġorġ Chetcuti kien jieħu ħsieb Pagna letteraja fil- gazzetta Maltija il- Maltese Herald imma mindu miet hu , xi snin ilu , din waqfet . Fuq l- istazzjonijiet tar- Radju Malti għadhom jinqraw xi poeżiji , imma fl- opinijoni tiegħi l- opportunitajjiet li wieħed iberrah ix- xogħol tiegħu naqsu meta mqabblin ma' dak iz- żmien tal- bidu meta Dr Guze` Abela iffonda l- Maltese Literature Group fis- snin Sebghin . Huwa dokumentat li kien hawn ghaqd ' oħra letterarja qabel il- Maltese Litrature Group , imma din kienet qabel zmieni għalhekk m' iniex informat biżżejjed biex nikkummenta fuqha . Pero` dawn kienu ppublikaw il- ktieb Driegh fi Driegh li juri li kienu attivi biżżejjed biex ippublikaw ix- xogħlijiet tagħhom . X' qed jinkiteb minnhom ? Hawnhekk il- poeżija l- aktar li toħroġ mill- qalb x' aktarx hija nostalġika , domestika u reliġjuża . Izjed ma l- kontributuri jikbru fiz- żmien u jirrealizzaw li Art Twielidhom qed titbiegħed sew kulturalment u prattikament , iżjed wieħed jitqanqal biex jesprimi id- diqa ta' din ir- realta` . Hawn ukoll poeżiji umorestici u spiritwali . L- osservazzjoni tar- realta` u tal mument ma narax li toħroġ biżżejjed , forsi minħabba li l- karratru Malti li jgħix hawnhekk huwa privat u mhux lest biex jiżvela jew jinżel fil- fond biżżejjed biex jikxef jew jaqsam dak li hu ta' diqa jew realta` spiritwali . Dan il- konservattivizmu ġieli jillimita l- epressjoni tal- poeti Maltin fl- Awstralja . Ghadu kif ħareġ ktieb il- poeta Joe Saliba , Uluru li fih jizvella l- ħsus ta' ruħu mingħajr biża' jew inibizzjoni . Fejn il- ħsieb u l- messaġġ joħroġ mingħajr kompromess . Fejn il- kuraġġ tal- kittieb jiġi qabel il- biża' miċ- ċirkostanzi . Ghalija , din hi t- tip ta' poeżija li tinteressani . Wara kollox poeta li jolqot , dejjem jgħix fix- xiefer . Xi tgħid dwar il- programmi radjufonici u l- ġurnali Maltin fl- Awstralja ? L- istil ta' preżentazzjoni , u r- raportagg fuq ċerti stazzjonijiet huwa aġġornat kif ukoll huma l- prezentaturi . Naturalment il- livel li intom imdorrijin bih f' Malta li tghixu fl- elemnent tal- lingwa u fejn hemm professuri tal- lingwa bħal Oliver Friggieri u livelli fl- universitajiet huwa dejjem il- mira u l- kriterji li xi wħud mill- istazzjonijiet jimmiraw għalihom . Il- lingwa f' Malta hija fl- element ħaj tagħha u l- bidliet u l- influwenzi , kif ukoll l- istil ta' preżentazzjoni dejjem jikbru u jiżviluppaw b' ħeffa , partikolarment f' dan iz- żmien modern . Hawnhekk il- Malti ġeneralment huwa tajjeb imma jrid iz- żmien tiegħu biex jaġġorna u jlaħħaq mal- bidliet li jsiru fil- mezzi tax- xandir f' Malta . Xi wħud mill- programmi radjufonici jippruvaw iżommu aġġornati mal- livell ta' lingwa mitkellma f' Malta f' dak il- mument , imma oħrajn li jħossu li jistgħu jaqdu lill- poplu aktar aħjar jekk iwasslu l- messaġġ tagħhom b' dak it- tip ta' Malti li huwa aktar mifhum mill- komunita` . Liema hija l- belt fejn tgħix ? Jien nghix f' Donvale , fi Lvant ta' Melbourne . Iddeskrivi s- sabiħ u l- ikrah tagħha . Is- sabiħ ta' Donvale huwa li aħna mdawrin bis- siġar u bin- natura . Fil- ġnien tiegħi jgħaddu ħafna għasafar ta' kull kulur u l- hena tiegħi nitmagħhom li minħabba n- nuqqas ta' xita draw jiddependu minna biex nitimghuhom u liz- żgħar tagħhom . Dawn il- kreaturi darba jsiru jafdawk jibdew jieklu minn idejk . Din fiha riflessjoni poetika fiha nfisha u ggieghlek tapprezza n- natura iżjed mill- qrib . L- ikrah ta' fejn noqgħod jien hija t- theddida tan- nirien fl- eqqel tas- sajf . Hawnhekk irridu nieħdu ċerti prekawzjonijiet biex nevitaw il- periklu tan- nirien . Imma dan hu prezz żgħir li rridu nħallsu meta tqis kemm għandna biex ingawdu . Ghad fadal rabta bejn il- kittieba Maltin li jgħixu Malta u dawk bħalek li joqoghdu fl- Awstralja ? Jista' jkun li fadal xi rabtiet żgħar fl- ispirtu bejn xi kittieba Maltin u dawk tal- Awstralja , imma z- żewġ pajjiżi huma geografikament tant 'il bogħod minn xulxin li diffiċli biex wieħed jifhem u jfiehem il- bidliet miz- żewġ naħat . Kif tibda biex tispjega l- kobor ta' dan il- kontinent u kif jaffettwa l- individwu fil- hajja tiegħu ta' kuljum ? Fl- istess ħin kif il- kittieb Malti jispjega l- bidliet li għadda u għaddej minnhom bħalissa , politiċi , ekonomiċi , morali reliġjużi , etc ? Il- bidliet li nara f' Malta fiz- żjajjar tiegħi huma kbar meta mqabblin mal- Malta li ħallejt jien meta kont teenager . Il- lum il- mezzi elettroniċi qarrbuna iżjed lejn xulxin , imma dawn jibqgħu biss mezzi ta' korrispondenza u komunikazzjoni . Nemmen li r- rabtiet bejn il- kittieba jiġu mis- sens ta' kif jidentifikaw . Il- kuntrasti bejn Malta u l- Awstralja tant huma kbar li jeliminaw ħafna mis- sens ta' identifikazzjoni . Biex nirrispondi l- mistoqsija mingħajr aktar kwalifakazzjoni , ma naħsibx li r- rabta bejn il- kittieba Maltin u dawk fl- Awstralja hija qawwija daqs kemm jaħsbu ħafna . Thoss li jistgħu jitjiebu xi affarijiet ? Min- naħa tiegħi , il- kitba dejjem qistha b' espressjoni personali u għalija hemm tibda u tispiċċa l- kwistjoni . Ma nemminx l- affarijiet jistgħu jitjiebu bi skemi bejn il- gvernijiet jew skemi introdotti mill- politiċi għal għanijiet li m' għandhomx x' jaqsmu mal- letteratura u lingwa . Issir kittieb għax ikollok ħtieġa . Tikteb il- poeżija għax il- ħtieġa tkun qawwija fik . Tuza l- lingwa u l- arti tal- kitba , sewwa l- vers , il- lirika , jew il- kitba għall- palk għax ikollok messaġġ xi twassal . Ghalhekk ma narax mezzi ovvji li jistgħu jiġu introdotti biex jitjiebu l- affarjiet min- naħa tal- kitba . Li tinżamm hajja l- lingwa Maltija fost il- ġenerazzjonijiet ta' Maltin imweldin fl- Awstralja . Imma din hija ħaġa li kellha ssir ħamsin jew sittin sena ilu meta bdiet l- emigrazzjoni bl- Assited Passage Scheme , fejn ħafna Maltin telqu 'l art twelidhom biex itejbu l- qagħda tagħhom u tal- familji tagħhom minħabba l- qagħda ħażina tax- xogħol fil- gżejjer Maltin . Dak iz- żmien l- awtoritajiet kienu jħeġġu lill- Maltin , li kienu ser jemigraw , biex jikkonċentraw fuq l- Ingliż iżjed mill- Malti , għax l- Ingliż ried jgħinhom biex jagħmlu l- futur tagħhom fl- Awstralja u mhux il- Malti . Forsi dan seħħ min- naħa prattika skond ir- rata tas- suċċess ta' settelment tal- Maltin fl- Awstralja , imma rrenda l- lingwa Maltija bħala lingwa inferjuri u mingħajr valur fost l- ewwel emigranti . Dak il- proċess ta' brainwashing irriżulta li ħafna Maltin ma nsistewx li jgħaddu l- lingwa lil uliedhom għax riedu jarawhom jieħdu l- identita` Awstraljana bl- għan ta' aktar suċċess fil- karrieri tagħhom , li naqqset mill- prijorita` tal- bżonn li tinżamm hajja l- lingwa Maltija fl- Awstralja . 'Il quddiem , għalkemm in- numru ta' emigranti naqas , it- tip ta' emigranti li jaslu l- Awstralja llum , inbidel . Sal- lum għadni niltaqa' ma' numru ta' Maltin li telgħu recentamenet għax għażlu li jitilgħu l- Awstrajla u li jaħdmu fil- qasam professjonali tagħhom wara edukazzjoni universitarja . Dawn jgħixu fl- aħjar subborgi fl- istati Awstraljani u sa ċertu punt ma tantx jitħalltu ma' dik il- komunita` li telgħet hawn bejn is- snin ħamsin u sebgħin . Dawn in- nies professjonali telgħu edukati fil- lingwa Maltija u aġġornati fl- aħħar żviluppi , imma dan it- tip ta' emigranti huma eċċezzjoni meta kkomparati mal- massa li telgħet fl- ewwel tletin sena . Dawk fostna li laħqu livell terzjarju fil- lingwa Maltja , qabel siefru , taħt għalliema bħal Brother Henry FC , Karmenu Vassallo u oħrajn bħalhom , kienu xxurtjati li ġie mixgħul fihom is- sens ta' mħabba , unur u lealta` lejn l- ilsien Malti , anki f' art barranija , u li stmaw il- propaganda ta' dak iz- żmien talli kienet . B' risposta għall- mistoqsija , le , ma narax li l- affarijiet rigward il- lingwa Maltija jistgħu jitjiebu , il- mument għadda , id- deċiżjonijiet bikrija saru , u l- konsegwenzi tal- lum huma r- riżultat tal- azzjonijiet tal- bieraħ . Il- Maltin fl- Awstralja wrew li huma kapaċi daqs minn hu kapaċi f' kull qasam fejn jikkompeti l- poplu Awstraljan , imma jkollna naċċettaw li l- lingwa Maltija ser tmut mal- ġenerazzjoni tagħna . Liema huma l- pubblikazzjonijiet fejn dehru l- kitbiet u poeżiji tiegħek ? Bejn Vjagg u Iehor ( Joe Axiaq , Phillip Camilleri u Manuel Casha ) Irjieh Frott ieħor Numru ieħor ta' xogħlijiet mużikali u tal- palk . Nofroq il- folla ġo Victoria Market , infittex l- arti ' ndigina ta' dawk li ġew qabilna , qabel ma parrtu " ħin -il - ħolm " mal- inbid ħamrani li jnissihom min huma … B' ġilda sewda , w għajnejn żoroq , In- nattiv jitmiegħek f' sakra tal- mewt mixħut fuq il- bankina mgħajjar , mistmerr u mifni , waqt li Ċiniż bil- beritta Amerikana , jbiegħ Didgeridoo lill- folla għaddejja . B' Ingliż imkisser joffri prezz speċjali , mingħajr rimors u mistħija jiġġebbed … " prezz bħal dan ma ssibu mkien " . U x' ħin jonfoħ fl- arblu mqaddes , is- simb 'l u tar- razza mifnija … l- istupru jkun sħiħ … Il- fifri jsaħħru l- folla ġo Daimaru fejn il- mużika tal- Estek fl- aħħar sabet kenn . Fis- sħana ta' arja artifiċjali jiġbru udjenza madwar il- palk imħallsa bid- deheb waqt li t- tfalja mixħuta , mormija fuq il- bankina b' subgħajha ffriżati u vuċi tterter , tgħanni l- mistoqsijiet u l- inġustizzja ta' hajjtiha , b' fidi soda li għad tbiddel id- dinja … Ftit il- bogħod il- kitarrist Malti jhaffar it- triq u jħejjiha għall- qatran , qatran iswed li jsewwed moħħu u n- nuqqas ta' għarfien , mhux barra biss , Imma anke ġewwa 14 Ġunju 2002 FIL- MIRA L- ebda ferħ bla niket … Bejn id- dellijiet tal- ġisem u r- ruħ , bejn l- imħabba għal dejjem , u kull taħbita tal- qalb , ibaqbaq il- kunflitt uman … u jien nabdika mis- sejħa tar- ruħ għall- itqal rimedju … U nerfa' l- pis , li ma niflaħx , li qed jghaffguni … Imm ' issa ghajjejt Issa ghejjet nghix fil- mira . . . Minn wara twieqi mbexxqa f' rifless maqlub mill- mera minn xquq il- ħajt imherri minn mirja kkuluriti minn tazzi nofshom vojta Fittixt u għadni nfittex biex nara int minn int . . . Issemmilix ismijiet x' rajt jien fik ajru mħammeġ jew żbilanċ fl- ekoloġija , tfal imgewha , f' xagħri niexfa , l- inġustizzji ta' did- dinja minn hu mgħawweġ , minn hu linja . . . id- distanzi li qed tilmaħ ġo għajnejja u il- firda , tal- ħolm tiegħi , il- barżakka , u it- triq li għad tisraqni . . . baxxi harstek suspettuża , tgharrex għall- iskizofrenja , titlobx l- għana , illi l- bieraħ , f' tlugħ it- telgħa , f' tlugħ it- taraġ f' toroq twal , fejn int fija sibt il- faraġ . . . Jekk minghandi trid li weghedtek ngħidlek li għidt lil kulħadd dan il- jum hu biss għalija m' iniex lest naqsmu ma' ħadd xbajt mis- " soltu " xbajt mill- " fiss " Dan il jum hu tiegħi biss . . . Ir- Rih jikwi jaħraqna kollha bl- ispirazzjoni f' baħar mimli għawwiema jgħumu fil- baxx f' kurrenti taz- żmien li jbiddlu d- direzzjoni bil- forzi qawwija tal- ilma tal- lum waqt li flimkien fil- font tal- kreazzjoni lejn il- barkun tal- perfezzjoni … sakemm l- għejja taħkimna … lejn is- sigurta` tal- bajja …